Կամո Հովհաննիսյան (ջութակահար)

Կամո Գեդեոնի Հովհաննիսյան (), ջութակահար։ ՀՀ մշակույթի վաստակավոր գործիչ (2004)։

Կենսագրություն 
Կամո Հովհաննիսյանը ծնվել է 1945 թվականի սեպտեմբերի 23-ին Երևանում։ 1966 թվականին ավարտել է Երևանի Ռ. Մելիքյանի անվան երաժշտական ուսումնարանը, 1972 թվականին՝ Երևանի պետական կոնսերվատորիա։ 

1966-1967 թվականներին դասավանդել է Դիլիջանի երաժշտական դպրոցում (ջութակի դասարան), 1977-1982 թվականներին՝ Երևանի № 10 դպրոցի, 1982-1999 թվականներին՝ Ա. Գաբրիելյանի անվան երաժշտական դպրոցների տնօրեն և ջութակի դասատու։ 1999-2014 թվականներին եղել է Երևանի օպերայի և բալետի թատրոնի տնօրեն, 2014-2018 թվականին՝ ՀՀ մշակույթի նախարարի խորհրդական։

Մասնակցել է միջազգային հյուրախաղերի, համապետական միջոցառումների, ընդգրկվել պետական հանձնաժողովների կազմում։ 

Հովհաննիսյանի ղեկավարությամբ ընդլայնվել է Երևանի օպերայի և բալետի թատրոնի խաղացանկը, բեմադրություններով հանդես են եկել հանրահայտ ռեժիսորներ և բալետմայստերներ (Յ. Գրիգորովիչ և ուրիշներ), ստեղծվել են Ա. Տիգրանյանի «Անուշ», «Դավիթ Բեկ», Տ. Չուխաջյանի «Արշակ Երկրորդ», Ա. Հարությունյանի «Սայաթ-Նովա», Ա. Խաչատրյանի «Գայանե», Ջ. Վերդիի «Աիդա», «Տրավիատա», «Տրուբադուր», Վ. Բելինիի «Նորմա», Լ. Մինկուսի «Դոն Կիխոտ», Ս. Ս. Պրոկոֆևի «Ռոմեո և Ջուլիետ», Ս. Վ. Ռախմանինովի «Ալեկո» և այլ օպերաների, նաև բալետների բեմադրություններ։

Մրցանակներ և պարգևներ 
 ՀՀ մշակույթի նախարարության ոսկե մեդալ (2011), 
 Երևանի քաղաքապետի ոսկե մեդալ (2013),
 ՀՀ «Մովսես Խորենացի» մեդալ (2013)։

Ծանոթագրություններ 

Հայ ջութակահարներ
ՀՀ մշակույթի վաստակավոր գործիչներ